Lê-Jou-Eier: Manhare maak nie die man nie - Dis Ekke
Lê-Jou-Eier: Manhare maak nie die man nie
Posted by HesterLeyNel on 2018-01-23
Manhare is onder bespreking in hierdie week se Lê-Jou-Eier uitdaging. Ons praat hier van kophare, borshare, gesigshare en alle ander hare wat mans deesdae onderwerp aan "manscaping". Dis nou die stilering van hare op 'n man se liggaam vir kosmetiese doeleindes.
In my prille jeug, wat blêddie lank gelede is, was manhare van geen belang nie. Mans het kort hare gedra, hulle borshare was bedek en hulle was skoongeskeer, soos my pa. Hy het altyd so 'n bietjie olie aangewend om die hare mooi plat te stryk en het dieselfde haarstyl, asook die meeste van sy hare, behou tot hy oorlede is op ouderdom 88. Op die fotos hier onder is hy onderskeidelik 40 jaar oud en iewers in sy middel 70's.
In die middel 60's egter, net so by die aanvang van my tienerjare, het die Beatles op die toneel verskyn en manhare het baie belangrik geword. Al die pa's van hormoonaangedrewe missiele in hulle tienerjare, het ballisties geraak oor die "langhaargedrogte". Ek kon nooit verstaan wat die probleem was nie, want die hare was wel ietwat langer as waaraan ons gewoond was, maar dit was netjies gestileer, blink, skoon en netjies gekam. Geen teken van baard, snor, borshare of enige ander soort hare nie. Lyk hulle nie te oulikies in die eerste foto hierbo nie?
Daarvandaan het die hele harekwessie, wat my pa aanbetref, net afdraand gegaan. Lang hare tot op die skouers, snorre, baarde en borshare het oral op straat gepryk. Ek moet toegee dat ek self so nou en dan lus gehad het om 'n bottel sjampoe en 'n skeermes weg te gee. Iewers in die 80's het ek my ietwat vervies vir my manlike kollegas wat elke oggend laat by die werk opgedaag het omdat hulle haardroërs buite werking was, of omdat hulle tyd nodig gehad het om die besembosse onder hulle neuse en die luislere op hulle wange te versorg. Andersins het die hele manhaar-effek my aandag ontsnap, totdat ek verneem het van manscaping. Nou sien ek hare net waar ek kyk.
Die eienaardige ding is dat ek skielik anti-haar geraak het. Ek gril vir lang los hare, veral as die hare my kos kom bedien in 'n restaurant. Poniesterte of man buns is oukei. Persoonlik verkies ek kort- of kaalgeskeerde koppe.
Ek hou van netjiese volbaarde en sal selfs 'n goedversorgde snor verdra, maar ek verkies nog steeds die skoongeskeerde gesig. Stoppelbaarde moet net wegbly van my vel af.
Wat van die nek af tot onder by die tone gebeur, trek nie juis my aandag nie.
MAAR, nou moet ek ook sê, die hare (of gebrek daaraan), maak nie die man nie. Baie jare gelede het ek in 'n klein gespesialiseerde afdeling in die bank gewerk. Ons het 'n kliënt gehad wat alle teorieë oor voorkoms en aantrekkingskrag tussen geslagte heeltemal verkeerd bewys het.
Hy was aan die korterige kant, het definitief bakbene gehad, die drie hare op sy op was altyd deurmekaar en hy het net so nou en dan by 'n skeermes verbygeloop. Tog, wanneer hy so een keer 'n week oë gewys het in ons kantoor, het al die vrouens skielik gaan sit. Jellie-knieë, sien? Niks te doen met sy hare of bankbalans nie. Dit was daardie vonkel in die oog.
In my soektog na inligting oor die hedendaagse modes vir manhare, het ek afgekom op die volgende video waarin hulle 'n klompie haarmodes van die afgelope eeu bymekaar gegooi het. Geniet.
Dit is nou 'n video om nooit te vergeet nie. 😉 Ek dink my man moet maar sy hare laat groei sodat hy dit elke dag voor my kan vasmaak. Hehehehe!
Mmm, gaan dit nou oor die hare of oor die bewegings wat hy uitvoer om die hare vas te kry? 😄
Daardie bewegings! Haha! My man sal moet gym ook. 😄
Ek het my nou ook verkyk aan al die verskillende haarstyle! Soveel herinneringe teruggebring, Hester.
Ja, dis nogal die lekkerte daarvan as jy al so 'n paar dekades geleef en dinge gesien het.
En dat ek net byvoeg, jou pa was ñ baie aantreklike man. Ek sien defnitiewe trekke van hom in jou.
Dankie Una, ek het ook so gedink, hoewel ek eers gebore is toe hy al 50 was en ek hom dus net in sy latere lewensjare geken het. Ek is nogal 'n goeie mengelmoes van my ma en pa, maar twee van my kinders (tweede seun en dogter) lyk baie na hom.
Sjoe Hester, die was nou baie interresant, veral die video. Jong ek geniet hierdie uitdagings te veel. Dankie
Dankie, ek is bly jy hou daarvan.
Ek glimlag nou so liggies oor jy ook die term, manhare, gebruik.
Ek is 'n goeie student. Ek leer 'n waardevolle les baie vinnig, veral as ek van die juffrou hou 😊
Maaarrr ek vermoed die juffrou se taal was daar nie so reg nie. 😁
Taal is reg as hy soos stroop van jou tong afrol. Dis hoe ons lekker nuwe toevoegings maak.
Môre word hierdie nuutskepping op RSG bespreek.
Haha, dis goed.
Na regte us dit seker manshare, maar ek het gevoel dit werk nie so lekker hier nie.
Nee, manshare werk net vir die hare op die hoof – manhare sluit alle hare in van bo tot onder, so dit werk beter.
Dit het my aan maanhare laat dink.
Ja, sal mans nie bly wees as jy hulle met leeus vergelyk nie en dit terwyl die meeste van hulle lammetjies word as jy net mooi smile. 😄
'Skoon' is my enigste voorwaarde
Jou pa was 'n aantreklike man. Dis vir my interessant hoe ons verskil in ons smake. Jy sou nie van my Simson se lokke gehou het nie 😕 My ouers het al die horries by Elvis gekry…. en ek was mal oor daardie hare van hom. As die mense oor mans se hare gekla het toe die gepoeierde pruike in was, sou ek dit beter verstaan het.
Ek was mal oor die hele Elvis, van kop tot tone! My pa het hom ook verpes, maar onwetend het hy baie na Elvis se gospel songs geluister. Nee, ek het nie regtig iets teen lang hare nie; ek wil dit net skoon hê en weg uit die gesig. My kinders het al drie die pragtigste hare, maar my seuns sny hulle s'n stomp af ter wille van gerief. Ek het nooit gekla oor hulle lang kuiwe nie.
Elvis was van kop tot tone ook my held. Dat die man mooi was is darem nie te betwyfel nie…. daardie skewe glimlag van hom…. en dan nog daardie stem ook.
So sluit jy n "ongewone" opwindende eier lêery af! Brill-cream(spelling?) wat ouens vroeër jare aan daardie kuiwe gesmeer het. My swaer het goeie bos hare gehad en daardie gesmeerde kuf was net die in-ding. Ek self was nie rêrig n Elvis van nie. Wat van Jimmy/James Dea en Tommy Steele? Ai hier beweeg my hart maar weer na die blonder hare!
Ek moet erken dat James Dean nooit my snare geroer het nie. Soveel wroeging! Ek het saam met drie broers grootgeword en hulle nukke en grille was my klaar oor. Tommy steele was weer aan die anderkant van die skaal – te soet, soos Cliff Richard.
Ek verstaan dit goed. Ek het nie broers nie so de seuns nukke ken ek nie regtig nie. Ek het van ou Cliff vergeet, hy was my sanger. Ons he n engelse onderwyser in hoërskool gehad. Hy was n bachelor. Met ons bokkesport het ons geurig Bachelor Boy gespeel oor luidsprekers. Arme man.
Haha 😄 die arme man
Eish! Ek het baie k@K gehad met lang hare, ok nie so lank nie, net langer as short back and sides. In my M-jaar op Kovsies moes ons by registrasie eers 'n haretoets slaag, kan jy glo. Ek het loshande gepluk. My pa was 'n streng militaris, en my haarstyl het aanleiding gegee tot menige kopstampe. Daarby had ek 'n moerse volbaard.Resep vir moeilikheid in 'n konserwatiewe gemeensakp,
Hemel, al die ou reëls en regulasies wat ons moes deurleef. Selfs toe my kinders op skool was, het hulle gereeld deurgeloop omdat hulle hare aan die skoolhemp se kraag geraak het. Ons familie het almal korterige nekke en 'n baie lae haarlyn aan die agterkop, maar kry dit in 'n onderwyser se kop. Ek het eenkeer op 'n skoolhoof gegil dat die akademiese vlak van die skool veel meer skandalig was as my seun se nekhare wat ek toe letterlik elke week moes skeer. Gelukkig het ons kort daarna getrek.